ตลาดนัดผ้าไหมเมืองสุรินทร์ สร้างเศรษฐกิจชุมชนเข้มแข็ง ยอดจำหน่ายกว่า 67 ล้านบาท
นายสุวพงศ์ กิติภัทย์พิบูลย์ ผู้ว่าราชการจังหวัดสุรินทร์ มอบหมายให้สำนักงานพัฒนาชุมชนจังหวัดสุรินทร์ ดำเนินการจัดตลาดนัดผ้าไหมเมืองสุรินทร์เป็นประจำทุกวันเสาร์ของสัปดาห์ ณ บริเวณลานหน้าศาลากลางจังหวัดสุรินทร์ ตำบลในเมือง อำเภอเมืองสุรินทร์ จังหวัดสุรินทร์ เป็นหนึ่งในกิจกรรมลานวัฒนธรรมหน้าศาลากลางจังหวัดสุรินทร์หลังเก่า การจัดตลาดนัดผ้าไหมนี้ บูรณาการเชื่อมโยงการจัดตลาดนัดคนไทยยิ้มได้ รวมทั้งช่วยประชาสัมพันธ์ส่งเสริมการขาย ทั้งนี้ เพื่อให้กลุ่มผู้ผลิต ผู้ประกอบการ OTOP ที่ได้รับผลกระทบในช่วงวิกฤตการแพร่ระบาดเชื้อไวรัสโคโรนา 2019 (COVID-19) ได้มีช่องทางการตลาดที่หลากหลาย เพิ่มมากขึ้น รวมทั้งส่งเสริม สนับสนุนให้ผลิตภัณฑ์ OTOP ในระดับ 1-3 ดาว ผลิตภัณฑ์ OTOP กลุ่มปรับตัวสู่การพัฒนาและผลิตภัณฑ์ในชุมชนท่องเที่ยว OTOP นวัตวิถี ได้กระจายสินค้าถึงมือผู้บริโภคและสามารถยกระดับรายได้เพิ่มขึ้น  โดยกลุ่มผู้ผลิต ผู้ประกอบการ OTOP นำผลิตภัณฑ์จากไหม ผลิตภัณฑ์อื่นๆ มาจำหน่ายเมื่อวันเสาร์ที่ 11 มิถุนายน 2565 เป็นการจัดตลาดนัดผ้าไหมเมืองสุรินทร์ ครั้งที่ 84 มีกลุ่มผู้ผลิต ผู้ประกอบการ OTOP ผลิตภัณฑ์จากไหม ผลิตภัณฑ์สินค้าอื่นๆ ร่วมจำหน่าย  จัดภายใต้มาตรการและการเฝ้าระวัง มีการวัดอุณหภูมิและจุดบริการแอลกอฮอล์ สำหรับวันนี้มีผู้ประกอบการ OTOP นำผลิตภัณฑ์มาจำหน่ายในตลาดนัดผ้าไหมเมืองสุรินทร์ จำนวน 52 ร้าน ยอดจำหน่ายผลิตภัณฑ์ผ้าไหมและสินค้า OTOP รวมทั้งสิ้น 486,600 บาท  ส่วนยอดจำหน่ายสะสม การจัดตลาดนัดผ้าไหมเมืองสุรินทร์ ครั้งที่ 1 - 84 รวมทั้งสิ้น 67,897,474 บาท